Boereplan: Veehantering in 'n kits | Landbou
Die Easy Tilt bestaan uit 'n pypraamhok met pypsirkels aan die kopkante. Die struktuur word in 'n drukgang geplaas om skape een-een deur die linkerkantste hek te laat beweeg. Ná behandeling kan die dier verder deur die regterkantste hek beweeg. Die kantrame van die pyphok skarnier op die basisplaat. Om die skaap in 'n omgekeerde V-vorm te immobiliseer, word die kantrame aan die bokant van die hok vasgeklem. Wanneer die hele struktuur omgekantel word, lê die dier met sy rug in 'n wig. Foto's: Robby de Beer
'n Toestel wat dit maklik maak om skape te merk, kastreer, sterte af te sny en kloue te knip is die geesteskind van twee Oos-Kaapse boere wat 'n ingenieursonderneming as 'n bykomende boerderyvertakking op hul plaas bedryf.
Dié skaapkantelaar van 'n pa en seun van Gqeberha haal die pyn uit rugbreekwerk. Mnr. Robby de Beer en sy seun, ook Robby, het die Easy Tilt onlangs by hul produkreeks gevoeg wat op die plaas Breakaway, sowat 30 km buite die stad vervaardig word.
Die doel is om diere met die minste moeite en arbeid te hanteer. Hulle ervaar 'n toenemende vraag na verskuifbare toerusting van boere in die omgewing. Robby jr. sê veeboere huur ál meer grond in plaas van te koop weens Suid-Afrika se grondkwessie.